กสิกรไทยร่วมบตท.ให้กู้บ้านดอกต่ำ ถูกกว่าปกติ0.25%มีแค่8พันล้าน
กสิกรไทยจับมือ บตท. ให้กู้บ้านดอกเบี้ยต่ำ 2 ปีแรก เหลือ 3.5% กู้ 1 ล้านบาท ลดหนี้ปีละ 2,500 บาท
11 เม.ย. 2556

กสิกรไทยจับมือ บตท. ให้กู้บ้านดอกเบี้ยต่ำ 2 ปีแรก เหลือ 3.5% กู้ 1 ล้านบาท ลดหนี้ปีละ 2,500 บาท 
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า ธนาคารได้ขายสินเชื่อที่อยู่อาศัยให้บรรษัทตลาดรองสินเชื่อที่อยู่อาศัย (บตท.) วงเงิน 8,000 ล้านบาท ซึ่งจะเป็นลูกค้าใหม่ที่ขอสินเชื่อที่อยู่อาศัยผ่านธนาคาร โดยคิดดอกเบี้ยพิเศษถูกกว่าดอกเบี้ยบ้านของธนาคาร 0.25% ในช่วง 2 ปีแรก แบ่งเป็น โครงการบ้านที่จดทะเบียนในตลาดหลักทรัพย์ ดอกเบี้ยคงที่ 2 ปีแรก 3.5% หลังจากนั้นดอกเบี้ยเงินกู้ลูกค้ารายใหญ่ชั้นดี (MLR) 1% และโครงการบ้านทั่วไป ดอกเบี้ยคงที่ 2 ปีแรก 4.25% จากนั้น MLR1% ปัจจุบันดอกเบี้ย MLR เท่ากับ 7%
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า มีการคำนวณออกมาแล้ว ว่าหากกู้บ้าน 1 ล้านบาท ดอกเบี้ยถูกลง 0.25% จะเฉลี่ยดอกเบี้ยถูกลงปีละ 2,500 บาท ดังนั้นหากบ้านราคา 3 ล้านบาท ก็จะลดดอกเบี้ยได้ปีละ 7,500 บาท เมื่อรวม 2 ปี ก็เท่ากับจะลดดอกเบี้ยบ้านได้ 1.5 หมื่นบาท ซึ่งขั้นตอนการสมัครขอสินเชื่อกับ บตท. ลูกค้าสามารถบอกพนักงานธนาคารได้ทันที ติดต่อผ่านช่องทางธนาคารเหมือนเดิม
อย่างไรก็ตาม วิธีการขายสินเชื่อให้ บตท. เป็นทางเลือกหนึ่งในการบริหารทุน รวมทั้งไม่ต้องกันสำรอง เพราะเป็นการโอนสินเชื่อให้ บตท.ไปบริหารเพื่อแปลงสินทรัพย์เป็นหลักทรัพย์(ซีเคียวริไทเซชั่น)
นายชาติชาย กล่าวว่า อัตราลูกค้าที่ไม่ผ่านการอนุมัติสินเชื่อที่อยู่อาศัยมีจำนวนเพิ่มขึ้น 23% ตั้งแต่ต้นปีที่ผ่านมา จากเดิมอยู่ในระดับ 30-35% โดยเฉพาะกลุ่มลูกค้าที่มีรายได้ไม่เกิน 3 หมื่นบาท เนื่องจากลูกค้ามีค่าใช้จ่ายมากขึ้น มีอัตราการก่อหนี้เพิ่ม ซึ่งรวมถึงการขอสินเชื่อรถคันแรกด้วย 
อย่างไรก็ดี ภาพรวมคุณภาพลูกค้าสินเชื่อบ้านของธนาคารยังดี หนี้ที่ไม่ก่อให้เกิดรายได้ (เอ็นพีแอล) ต่ำอยู่ที่ประมาณ 1.41.5% จากสินเชื่อบ้านคงค้าง 2.2 แสนล้านบาท ขณะที่การปล่อยสินเชื่อบ้านต่อหลังเฉลี่ยอยู่ที่ 2.5 ล้านบาท โดยตั้งเป้าปล่อยสินเชื่อบ้านปีนี้ 5 หมื่นล้านบาทบาทซึ่งนโยบายของธนาคารคือไม่ปล่อยสินเชื่อสำหรับบ้านหลังที่ 3 แต่กรณีหากเป็นบ้านหลังที่ 2 แล้วมีรายได้เพียงพอก็ยังปล่อยสินเชื่อให้ตามปกติ เพราะปัจจุบันรูปแบบการใช้ชีวิตของคนเมืองเปลี่ยนไป อาจต้องการซื้อคอนโดมิเนียมใกล้เมืองเพื่อเลี่ยงการจราจรติดขัด 
นายชาติชาย กล่าวว่า ปัจจุบันสินเชื่อบ้านทั้งตลาดของไทยคิดเป็น 18-20% ของจีดีพี ถือว่าต่ำกว่าประเทศเพื่อนบ้านอย่างมาเลเซียอยู่ที่ 30% ของจีดีพี และสิงคโปร์อยู่ที่ 70% ของจีดีพี การปล่อยสินเชื่อของธนาคารมีการระมัดระวังตามปกติ ยังไม่เห็นสัญญาณน่าเป็นห่วง
สำหรับเป้าหมายการปล่อยสินเชื่อบ้านปีนี้ 5 หมื่นล้านบาท ไม่รวมที่แบ่งให้บตท. 8,000 ล้านบาท ขณะที่สินเชื่อบ้านทั้งตลาดจะมีการเติบโตปีละ 10% แต่ปีก่อนตลาดเติบโต 11% เพราะมีสินเชื่อดอกเบี้ยต่ำ(ซอฟท์โลน) 
ธนาคารกสิกรไทยและบรรษัทตลาดรองสินเชื่อที่อยู่อาศัย(บตท.)จัดพิธีลงนามบันทึกความเข้าใจการซื้อขายสินเชื่อที่อยู่อาศัย โดยนางพรนิภา หาชัยภูมิ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.)เปิดเผยว่า บันทึกความเข้าใจดังกล่าวอยู่ภายใต้“โครงการจัดซื้อสินเชื่อที่อยู่อาศัย วงเงิน 8,000 ล้านบาท"มีวัตถุประสงค์เพื่อพัฒนาตลาดสินเชื่อที่อยู่อาศัยและสร้างเสถียรภาพเศรษฐกิจภายในประเทศ โดยผ่านระบบตลาดรองสินเชื่อที่อยู่อาศัย ที่มีบทบาทหลักในการระดมทุนจากตลาดทุนเข้าสู่ตลาดสินเชื่อที่อยู่อาศัย 
บทบาทดังกล่าวทำให้ บตท.มีความชัดเจนมากขึ้นในฐานะตัวกลางจัดหาแหล่งเงินทุน เพื่อสนับสนุนสถาบันการเงินตลาดแรก โดยใช้หลักการแปลงสินทรัพย์เป็นหลักทรัพย์ (Securitization) และร่วมมือกับสถาบันการเงินตลาดแรก สร้างผลิตภัณฑ์สินเชื่อบ้านที่มีอัตราดอกเบี้ยคงที่ระยะยาว เพื่อช่วยประชาชนให้สามารถเข้าถึงแหล่งสินเชื่อที่อยู่อาศัยได้มากขึ้น เพื่อคุณภาพชีวิตที่ดีขึ้น โดยลูกค้าที่เข้าร่วมโครงการจัดซื้อสินเชื่อที่อยู่อาศัยที่ บตท. ร่วมมือกับธนาคารกสิกรไทยครั้งนี้ จะได้รับอัตราดอกเบี้ยพิเศษ ที่เป็นอัตราคงที่ใน 2 หรือ 3 ปีแรก และอัตราดอกเบี้ยลอยตัวในปีต่อมา เพื่อให้สอดคล้องกับพันธกิจหลักในการสนับสนุนให้มีอัตราดอกเบี้ยบ้านคงที่ของ บตท. เพื่อช่วยประชาชนให้ได้รับโอกาสการมีที่อยู่อาศัยเป็นของตนเองมากขึ้น
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า ธนาคารและ บตท.จะร่วมมือกันในการจัดซื้อสินเชื่อที่อยู่อาศัยในวงเงิน 8,000 ล้านบาท สิ้นสุดในวันที่ 30 ธ.ค.56 ต่อเนื่องจากโครงการในช่วงปลายปี 55 ที่ได้ตั้งวงเงินสินเชื่อที่อยู่อาศัยไว้ที่ 2,500 ล้านบาท และธนาคารสามารถโอนสินเชื่อที่อยู่อาศัยให้แก่ บตท.ได้ถึง 2,400 ล้านบาท ถือเป็นความร่วมมือนโยบายของรัฐบาลส่งเสริมระบบเศรษฐกิจและระบบสินเชื่อที่อยู่อาศัยที่ก่อให้เกิดประโยชน์ต่อระบบการปล่อยสินเชื่อที่อยู่อาศัย ทั้งสถาบันการเงิน ประชาชนผู้กู้ ตลอดจนผู้ลงทุน และสถาบันการลงทุนที่ได้ลงทุนในพันธบัตรของ บตท.
“จากทิศทางเศรษฐกิจในปีนี้ ตลาดอสังหาริมทรัพย์ยังมีโอกาสขยายตัวอย่างต่อเนื่อง ตามความต้องการที่อยู่อาศัยในทุกภูมิภาคโดยเฉพาะในหัวเมืองใหญ่ และจากการที่ธนาคารกสิกรไทยได้มีโอกาสสัมผัส และใกล้ชิดกับลูกค้าทำให้เราทราบดีว่า ยังมีประชาชนอีกจำนวนมากที่ยังต้องการได้รับโอกาสในการเป็นเจ้าของที่อยู่อาศัย ดังนั้นความร่วมมือกันของธนาคารกสิกรไทย และบรรษัทตลาดรองสินเชื่อที่อยู่อาศัยในโครงการความร่วมมือในการจัดซื้อสินเชื่อที่อยู่อาศัยจะช่วยส่งเสริมให้ประชาชนสามารถมีที่อยู่อาศัยของตนเอง โดยสามารถเข้าถึงสินเชื่อที่อยู่อาศัยได้ง่ายขึ้น และได้รับอัตราดอกเบี้ยต่ำกว่าปกติทั่วไป"
นอกจากการได้รับอัตราดอกเบี้ยพิเศษ และคงที่จากโครงการความร่วมมือนี้แล้ว ธนาคารยังได้จัดแคมเปญการตลาด เพื่อเพิ่มสิทธิประโยชน์ให้กับลูกค้า โดยมอบบัตรกำนัลเซ็นทรัลมูลค่าสูงสุด 1,200 บาท สำหรับผู้ที่เข้าร่วมโครงการดังกล่าวที่ยื่นกู้ตั้งแต่วันที่ 1 เม.ย.56 จนถึงวันที่ 30 มิ.ย.56 และจดจำนองภายใน 15 ก.ค.56 นี้ ครอบคลุมทั้งสินเชื่อเพื่อซื้อบ้านใหม่ บ้านมือสอง หรือสินเชื่อบ้านรีไฟแนนซ์